In nomine sanctæ et individuæ Trinitatis. Omnibus notum sit hominibus, tam futuris quam presentibus, quod, Dei providentia, Artaudus de Casteluz, cum filiis suis, pro suis etiam peccatis, cum regali exercitu ire Jherusalem proposuit; atque ad memoriam reducens se elemosinis a morte posse liberari, quia scriptum est: «elemosina hominem a morte liberat;» et Dominus in Evangelio: «date elemosinam et omnia munda sint vobis.» Et Tobias: «elemosina summa fidutia est omnibus qui faciunt eam.» Et Daniel ad regem: «peccata via helemosinis redime.» Quibus ad memoriam reductis, Sanctæ-Mariæ Regniacensis æcclesiæ et fratribus in ea Deo servientibus, pro animæ suæ et uxoris sue suorumque antecessorum salute et redemptione, per omnia sua nemora inter Coram et Cosam jacentia atque posita, suorum pastionem porcorum, transitum, percursum, sine precio et pasnagio; et omnes usus quos aisantias vocamus, perpetue donavit. Hec etenim supradicta Rachel ejus uxor et filii Artaudus, Milo, Guido, Willermus, Obertus et ejus uxor Helisabet, atque filii Hugo et Ansericus, laudaverunt et concesserunt; et ejus filia Dametta. Huic etiam donationi hii testes adfuerunt: Scotus, Avalonensis æcclesiæ canonicus; Ugo, capellanus de Sancto-Germano-de-Campis; Johannes de Cipella; Theodericus; Airardus de Magniaco; Willermus de Drusiaco; Stephanus Barbinus; Johannes de Vigis; Beraudus de Mahimen; Petrus Burchardus; Aimo de Coreta; Radulfus, cognatus ejus; Bernardus, clericus. Hec autem facta sunt, rege Lodovico regnante; Humberto, Æduensis æcclesiæ episcopatum regente; Odone Burgundiæ ducatum tenente; anno ab Incarnatione Domini millesimo centesimo quadragesimo septimo; epacta XVII, c..........., indictione decima.